6. ΝΟΜΟΘΕΤ. ΔΙΑΤΑΓΜΑ 408 της 21/23 Αυγ. 1941 Περί τροποποιήσεως και συμπληρώσεως διατάξεών τινων της εργατικής κοινωνικής Νομοθεσίας. Εκυρώθη δια της υπ’ αριθ. 324 της 30/30 Μαΐου 1946 Πράξεως Υπουργικού Συμβουλίου. Άρθρ.1.-1.Δια κοινών αποφάσεων εκδιδομένων παρά των επί της Συγκοινωνίας και Εργασίας υπουργών και δημοσιευομένων δια της Εφημερίδος της Κυβερνήσεως, επιτρέπεται η επιβολή ή και η αύξησις των προσθέτων τελών επί των επιβατικών εισιτηρίων, φορτωτικών και  δελτίων αποσκευών απασών των εν Ελλάδι σιδηροδρομικών επιχειρήσεων και εκμεταλλεύσεων υπέρ των Ασφαλιστικών Οργανισμών του προσωπικού αυτών. Δι’ ομοίων αποφάσεων δύναται να καταργείται ή να μειούται ή κατά τ’ ανωτέρω επιβολή ή αύξησις των προσθέτων τελών, εφ’ όσον αποδεδειγμένως η οικονομική κατάστασις των οικείων Ασφαλιστικών Οργανισμών εξασφαλίζει την εκπλήρωσιν των υπό των κειμένων διατάξεων προβλεπομένων υποχρεώσεών των. 2.Δια την είσπραξιν των κατά την προηγουμένην παράγραφον τελών και την απόδοσιν του προϊόντος τούτων εις τους οικείους Ασφαλιστικούς Οργανισμούς ισχύουν και εφαρμόζονται αι κείμεναι σχετικαί διατάξεις. 3.Τα εκ της εφαρμογής των διατάξεων του παρόντος άρθρου προκύπτοντα ζητήματα ρυθμίζονται δι’ αποφάσεων των επί της Συγκοινωνίας και Εργασίας υπουργών. Άρθρ.2.-Δι’ αποφάσεων του υπουργού Εργασίας, δημοσιευομένων εις την Εφημερίδα της Κυβερνήσεως, επιτρέπεται, όπως προσαυξάνωνται αι συντάξεις των συνταξιούχων των Ασφαλιστικών Οργανισμών, της δικαιοδοσίας του υπουργείου Εργασίας. Αι κατά την προηγουμένην παράγραφον προσαυξήσεις και το ποσοστόν τούτων ορίζονται, λαμβανομένων υπ’ όψιν των οικονομικών συνθηκών των συνταξιούχων και της οικονομικής αντοχής του οικείου Ασφαλιστικού Οργανισμού αυτών. Άρθρ.3.-Αι κατά τας κειμένας διατάξεις ασφαλιστικαί εισφοραί ησφαλισμένων και εργοδοτών υπέρ των οικείων Ασφαλιστικών Οργανισμών αυτών, υπολογίζονται και επί των βάσει των υπ’ αριθ. 310 (15.Δδ.1) και 354 (τ. 29) (άρθρ. 5) Ν.Δ. χορηγουμένων αυξήσεων, εξαιρέσει μόνον της εισφοράς της διαφοράς της αυξήσεως του μισθού του πρώτου ή πλειόνων μηνών, όπου προβλέπεται και τοιαύτη εισφορά. Αι ασφαλιστικαί εισφοραί όμως υπέρ αυτοτελών Ασφαλιστικών Οργανισμών, προνοίας ή κλάδων προνοίας, υφισταμένων εις τα Ταμεία Συντάξεων  υπολογίζονται ως μέχρι τούδε και άνευ των κατά τ’ ανωτέρω χορηγουμένων αυξήσεων. Άρθρ.4.-Ο αριθμός των δικαιουμένων της υπό του άρθρου μόνου του Ν. 6097 καθοριζομένης συντάξεως εκ του Ταμείου Συντάξεων Ηθοποιών κλπ. ορίζεται εις 10. Άρθρ.5.-Η αληθής έννοια του άρθρ. 18 του Ν. 551 (15. Μα. 1),ως τούτο ετροποποιήθη, είναι, ότι τότε μόνον δεν δύναται ν’ αξιωθή η κατά τον νόμον τούτον εξ ατυχήματος αποζημίωσις, όταν η παρά των εν τω άρθρω τούτω αναφερομένων ταμείων χορηγουμένη σύνταξις παρέχεται τω παθόντι λόγω του ατυχήματος και μόνον δι’ αυτό, κεφαλαιοποιουμένη δε κατά την κρίσιν του  δικαστηρίου και μετ’ αφαίρεσιν των εις βάρος του ησφαλισμένου γενομένων κρατήσεων και του τόκου τούτων, συμπληροί το κατά τον Ν. 551, ως ετροποποιήθη, καταβλητέον ποσόν αποζημιώσεως. Το δικαστήριον εν τη κατά το προηγούμενον εδάφιον αποφάσει του δέον να μνημονεύη ειδικώς τα στοιχεία, βάσει των οποίων ήχθη εις την κρίσιν, ότι η σύνταξις κεφαλαιοποιουμένη συμπληροί ή ου την υπό του νόμου παρεχομένην αποζημίωσιν. Άρθρ.6.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 